Mandag morgen har der været ammoniak-udslip på Tican. Ingen er kommet noget til.

Politi, brandvæsen og Beredskabsstyrelsen er massivt tilstede på havnen omkring slagteriet, Tican, i Thisted. Det skyldes et ammoniak-udslip på Tican, fortæller vagtchef Carsten Henriksen fra Midt- og Vestjyllands Politi. - Det er alvorligt, for det er meget farligt – men det har været under kontrol hele tiden, siger han. Mens politiet har spærret havneområdet af, er brandfolk og beredskabsstyrelse i gang med at rydde op efter udslippet på slagteriet. De er blandt andet ved at lufte ud, og vagtchefen forventer, at arbejdet fortsætter indtil klokken 10-11. Ingen personer er kommet noget til i forbindelse med udslippet.